

**Nodyn Cryno**

**Effeithiolrwydd Awdurdodau Cynllunio Lleol yng Nghymru**

**Adroddiad Mehefin 2020**

Ym Mehefin 2020, cynhyrchwyd adroddiad ar “Effeithiolrwydd Awdurdodau Cynllunio Lleol yng Nghymru” gan Bwyllgor Cyfrifon Cyhoeddus Senedd Cymru. Daw’r adroddiad o ganlyniad i adroddiad Archwilydd Cyffredinol Cymru ym Mehefin 2019 – a ystyriodd ddatblygiad awdurdodau cynllunio lleol wrth iddynt gyflawni eu cyfrifoldebau newydd a sefydlwyd gan Ddeddf Cynllunio (Cymru) 2015 a sut mae gwasanaethau cynllunio yn gweithredu yn unol â Deddf Llesiant Cenedlaethau’r Dyfodol (Cymru) 2015.

Cafwyd pump argymhelliad yn adroddiad 2019 i gefnogi’r Awdurdodau Cynllunio Lleol (ACLl):

* gwella sut maent yn sicrhau bod rhanddalwyr yn cymryd rhan mewn gwneud penderfyniadau ac ystyried dewisiadau.
* delio â diffygion mewn cyllid a gweithio ar y cyd er mwyn cynyddu capasiti.
* cryfhau’r weithred o wneud penderfyniadau.
* creu gweledigaeth eglurach a mwy uchelgeisiol ar gyfer eu hardal leol; ac
* adolygu costau ynghylch rheoli datblygu a gwella perfformiad awdurdodau cynllunio lleol.

Mae ymholiad y Pwyllgor Cyfrifon Cyhoeddus, yn yr adroddiad ym Mehefin 2020, wedi canolbwyntio ar yr adrannau canlynol:

* Gwytnwch gwasanaethau cynllunio.
* Delio â, a phenderfynu ar, geisiadau cynllunio.
* Effaith ac ymrwymiad y gymuned; a
* Llesiant a Chynllunio.

Mae crynodeb o’r canfyddiadau a chasgliadau allweddol ymholiad y Pwyllgor, o fewn adroddiad Mehefin 2020, yn cynnwys:

**Gwytnwch gwasanaethau cynllunio:**

* Mae Cynllunio yn hanfodol ond nid yw, ar hyn o bryd, yn gallu cyflenwi dyheadau y Deddfau Cynllunio, Amgylchedd a Llesiant Cenedlaethu’r Dyfodol oherwydd y lleihau yn ei adnoddau.
* Nid yw rhai elfennau o’r system gynllunio yn gweithio fel y dylent ac y gallent (er enghraifft, gwaith ymrwymiad effeithiol gyda chymunedau a gwaith gorfodaeth) ac nid oes cytundeb ar sut i ddelio â hyn a chryfhau gwytnwch a chapasiti.

**Delio â, a phenderfynu ar, geisiadau cynllunio**

* Nid yw’r sefyllfa bresennol yn ymarferol oherwydd lleihad yng ngallu swyddogion cynllunio. Nodir, er y ceir ailgydbwyso cyfrifoldebau, gyda rôl gymeradwy fwy i Lywodraeth Cymru, a chyflwyno mwy o gynllunio rhanbarthol, ac y bydd hyn yn ychwanegu cymhlethdod i’r system gynllunio, bydd hefyd yn gwella gwytnwch ac yn cynorthwyo cefnogi holl lefelau’r system gynllunio i gyflewni eu cyfrifoldebau eang.

**Ymrwymo pobl mewn Cynllunio er mwyn gwella cymunedau**

* Mae gan Awdurdodau Cynllunio Lleol lawer o waith i’w wneud i sichrau bod trefniadau cadarn ac effeithiol wedi eu creu i ymrwymo pobl mewn cynllunio.
* Nodwyd bod Cynlluniau Cynefin “yn ffordd dda o ymgysylltu â, ac ymrwymo cymunedau” ac y gall Cynllun Cynefin fod yn “bont rhwng cymunedau ac ACLl a helpu i gyflenwi dewisiadau cynllunio sy’n ateb anghenion a dyheadau’r gymuned”. Fodd bynnag, nodwyd y gall Cynllunio Cynefin ddefnyddio llawer o adnoddau a all fod yn broblem i ymrwymiad ACLl.
* Mae’r Pwyllgor yn credu, os yw Cynllunio Cynefin yn opsiwn da, er mwyn ymrwymo pobl mewn, ac annog cynllunio sydd wedi ei arwain gan gymunedau, yna dylid rhoi mwy o statws ac adnoddau iddo, a’i wneud yn ganolog i’r Cynllun Datblygu Lleol.
* Ynghylch cytundebau cynllunio – daethpwyd i’r casgliad bod cytundebau Adran 106 yn angenrheidiol i gyflenwi’r isadeiledd ehangach sydd ei angen mewn perthynas â thai newydd – fodd bynnag, nid yw’r system yn gweithio cystal ag y gallai ac mae’n rhaid cael cyfarwyddyd allanol gan Lywodraeth Cymru i ddelio â hyn.

 **Cynllunio a Llesiant**

* Mae gan Ddeddf Llesiant Cenedlaethau’r Dyfodol (Cymru) 2015 y potensial i newid popeth trwy ailganolbwyntio prif ddiben Cynllunio. Fodd bynnag, amlygodd y dystiolaeth i’r Pwyllgor, ar sut mae Cynllunio yn datblygu agenda Llesiant Cenedlaethau’r Dyfodol, bod llawer ar ôl i’w wneud.
* Roedd tystiolaeth gref bod angen symleiddio cyfraith cynllunio a’i weithrediad a chreu Arolygiaeth Gynllunio benodol i Gymru. Nodwyd bod parhau ag arolygiaeth ar y cyd yn golygu na fydd cyfraith Cymru yn cael ei gweithredu’n llawn – a chroesawyd agwedd Llywodraeth Cymru at greu arolygiaeth gynllunio ar wahân.
* Dylid delio â chodi statws a chydnabod pwysigrwydd canolog Cynllunio yn Llesiant Cenedlaethau’r Dyfodol.

Mae’r Pwyllgor Cyfrifon Cyhoeddus yn cynnig 8 argymhelliad ble y cred y gellid gwella ar berfformiad y presennol:

**Argymhelliad 1 –** bod Llywodraeth Cymru yn delio â’r toriadau a wnaed i gyllid Cynllunio trwy ddefnyddio pwerau Gweinidogion Cymru dan Ddeddf Cynllunio (Cymru) 2015 i sicrhau bod Awdurdodau Cynllunio Lleol yn cydymffurfio a dod at ei gilydd i wella gwytnwch ac adeiladu gallu. Dylai hyn gynnwys mesurau i sicrhau bod rhannu gwybodaeth a chyfnewid syniadau yn ddigonol rhwng y cyrff cynllunio gwahanol yn y DU er mwyn cefnogi dysgu a gwella arbenigedd.

**Argymhelliad 2 -**  bod Llywodraeth Cymru yn gweithio gyda Chymdeithas Swyddogion Cynllunio Cymru i adolygu’r Dangosyddion Perfformiad Cenedlaethol er mwyn sicrhau bod y mesurau a ddefnyddir i farnu perfformiad ac effaith Cynllunio yn adlewyrchu cyfraniad yr holl asiantaethau yn y system Gynllunio ac yn datblygu mesurau newydd i farnu effaith Cynllunio ar wella llesiant mewn cymunedau a phobl.

**Argymhelliad 3 –** bod Llywodraeth Cymru yn gweithio gyda Chymdeithas Swyddogion Cynllunio Cymru i adolygu’r safonau presennol ynghylch ymgysylltu, a datblygu dulliau newydd sy’n adlewyrchu cyfathrebu yn y 21ain ganrif yn well er mwyn sicrhau bod pobl yn cymryd rhan yn y broses gynllunio.

**Argymhelliad 4 –** bod Llywodraeth Cymru yn gweithio gyda Chymdeithas Swyddogion Cynllunio Cymru er mwyn cryfhau sut mae datblygwyr yn ymgynghori â chymunedau lleol cyn cyflwyno cais am ddatblygiad mwy neu ‘fawr’.

**Argymhelliad 5 –** bod Llywodraeth Cymru yn gweithio gyda Chomisiynydd Cenedlaethu’r Dyfodol a Chymdeithas Swyddogion Cynllunio Cymru er mwyn gwneud Creu Cynefin a Chynlluniau Cynefin yn gynllun statudol a chyflwyno canllawiau ar sut mae’n rhaid i Awdurdodau Cynllunio Lleol weithio gyda chymunedau lleol i sicrhau bod Cynllunio Cynefin yn ganolog i gyflawni Deddf Llesiant Cenedlaethau’r Dyfodol (Cymru) 2015.

**Argymhelliad 6 –** bod Llywodraeth Cymru yn cryfhau cytundebau Adran 106 trwy:

▪ ddiweddaru canllawiau i sicrhau gofyn am werthusiadau opsiynau datblygu, yn seiliedig ar un ffynhonnell o wybodaeth, gan ddefnyddio data adeiladu y gwasanaeth gwybodaeth costau adeiladu, er mwyn gwella amcangyfrifiadau, cyngor ar gostau, costau cynllunio a meincnodau; a

▪ chyflwyno system taliadau cyfrannol ar gyfer cyfraniadau Adran 106 a bod datblygwyr yn gorfod talu traean o’r swm a gytunwyd arno pan roddir caniatâd cynllunio; traean pan fo datblygu’r safle yn cychwyn; a thraean pan fo’r safle wedi ei ddatblygu’n gyflawn.

**Argymhelliad 7 –** bod Llywodraeth Cymru yn comisiynu ymchwil ar ddefnydd cytundebau Adran 106 er mwyn penderfynu a wireddir y cyfraniadau a nodir gan ddatblygwyr pan yn cytuno ar gais cynllunio. Hefyd mae’r Pwyllgor yn argymell bod Llywodraeth Cymru yn gweithio gyda Chymdeithas Swyddogion Cynllunio Cymru i werthuso sut mae cytundebau Adran 106 yn gweithio, a nodi ble dylid cryfhau dulliau, yn cynnwys dod o hyd i arbenigedd cyfreithiol a rheolaeth cytundebau Adran 106.

**Argymhelliad 8: -** Tra bo’r Pwyllgor yn croesawu dulliau Llywodraeth Cymru o sefydlu Côd Cynllunio i Gymru, ag ystyried y gwahaniaethau rhwng y systemau Cynllunio yng Nghymru a Lloegr, mae’r Pwyllgor yn argymell bod hyn yn mynd tu hwnt i Gôd ac y dylid ei ymgorffori mewn deddfwriaeth, er mwyn cynorthwyo sicrhau cysondeb mewn penderfyniadau.

**Gwybodaeth ychwanegol:**

**Effeithiolrwydd Awdurdodau Cynllunio Lleol yng Nghymru – Adroddiad Pwyllgor Cyfrifon Cyhoeddus Senedd Cymru Mehefin 2020**

<https://business.senedd.wales/mgIssueHistoryHome.aspx?IId=25600>

**Effeithiolrwydd Awdurdodau Cynllunio Lleol yng Nghymru – Cyfrifydd Cyffredinol Cymru. Adroddiad Mehefin 2019**

<https://www.audit.wales/publication/effectiveness-local-planning-authorities-wales>